钦定古今图书集成/明伦汇编/氏族典/第599卷 > 宇文庆
## 钦定古今图书集成/明伦汇编/氏族典/第599卷 > 宇文庆

按《隋书宇文庆传》，“文庆字神庆，河南洛阳人也。祖金
殿，魏征南大将军，仕历五州刺史，安吉侯。父显和，夏
州刺史。庆沈深有器局，少以聪敏见知。周初，受业东
观，颇涉经史。文州民夷相聚为乱，庆应募从征，袭破
之，以功授都督。及诛宇文护，庆有谋焉。进授骠骑大
将军。复从武帝拔晋州，破高纬，拔高壁，克并州，下信”
都，禽高湝，功并居最。于是进位大将军，封汝南郡公。
高祖与庆有旧，甚见亲待，令督丞相军事，委以心腹。
开皇初，拜左武卫将军，进位上柱国。数年，出除凉州
总管。岁馀征还，不任以职，每加优礼。卒于家。